Vatvyf , Paralimpiese span!Sheryl James het Suid-Afrika se vyfde medalje by die Paralimpiese Spele in Tokio verower. Foto: Twitter. Suid-Afrika het reeds vyf medaljes by die Paralimpiese Spele in Tokio ingeoes nadat Sheryl James gister die brons medalje in die 400 m (T37-kategorie) verower het. James het haar lopie in 1:03:82 min. voltooi; ’n persoonlike beste tyd. “Ek het hierheen gekom om in ’n eindronde te hardloop, ’n persoonlike rekord te verbeter en om ’n medalje te wen. Ek is so bly ek kon al my doelwitte bereik het,” het sy gesê. Die 35-jarige atleet is vandag weer om 14:46 in die 100 m-uitdunrondes in aksie, terwyl Mpumelelo Mhlongo in die verspring-eindronde (13:25) te siene is. Benewens James se heldedade het Ntando Mahlangu (verspringgoud met sy wêreldrekordsprong van 7,17 m), Anrune Weyers (goud in die 200 m), Pieter du Preez (goud in ’n handfietsry-item) en Louzanne Coetzee (brons in die 1 500 m) tot die land se medaljeoes bygedra. Suid-Afrika is tans 29ste op die medaljepunteleer met sy vyf medaljes. Du Preez – of “Supa-Piet” soos hy bekendstaan – het vandag agtste in die padresies (H1/2-kategorie) geëindig. “Ek wil alle Suid-Afrikaners vir hul ondersteuning bedank; ek sou dit nie sonder julle kon doen nie. Een mens kan inderdaad ’n verskil maak en ek hoop dat hierdie vertoning julle sal inspireer,” het hy in ’n video-insetsel gesê. Hey South Africa, @supapiet appreciates all the kind messages. Thank you for the support ????????????#TeamSA#Tokyo2020 #Paralympics pic.twitter.com/DRwUqjg4d2 — Team South Africa (@TeamSA2020) September 1, 2021 Ernst van Dyk: Agtste in die H5-padresies. Hy het die 79,2 km in ’n tyd van 2:36:23 h voltooi. Kerwin Noemdo: Het vierde in die F46-gewigstootkategorie geëindig met sy poging van 15,65 m. Sodoende het hy die Afrika-rekord verbeter. Charl du Toit: Die verdedigende Paralimpiese 400 m-kampioen (T37) het vyfde in die eindronde met ’n seisoentoptyd van 51,14 sek. klaargemaak. Dyan Buis: Tiende in die eindronde van die T38-verspringitem. Sy beste sprong was 5,94 m. 29. Suid-Afrika 5 medaljes (3 goud, 1 silwer en 1 brons)